钦定古今图书集成/明伦汇编/闺媛典/第026卷 > 徐本高妻王氏
## 钦定古今图书集成/明伦汇编/闺媛典/第026卷 > 徐本高妻王氏

按《松江府志》：“王氏，锦衣徐有庆子，太子太傅左都督
本高妻，太仓大学士文肃公锡爵女孙，编修衡女也。
性敏毅，嗜书史，能明大义。其内斋尝书一联云：‘金闺
文作市；玉匣气成虹’。及从本高宦京师，一切奏章文
牒咸经手裁。天启中，逆奄秉政，金吾竞奔其门，有欲
于驯象所建奄生祠，氏闻，谓本高曰：‘此真冰山也，不
可’！”遂以地隘拒之。奄怒，削职罢归，夫妻怡然就道。崇
祯初，召本高还，掌镇抚司印，管街道厅，晋太子太傅
左都督。氏封一品夫人。所得俸薪，辄劝本高散赡。族
人曰：“同为宗祖之裔，我家以冢子袭职邀荣，何可不
使长幼诸从辈均被皇恩也？”自是岁以为常。年四十
六卒。